ทิสโก้เจ๋งผลงานแกร่งตุนสำรองอื้อ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ไตรมาส2ฟาดกำไรพุ่ง51%แนะซื้อหุ้นรอเงินปันผล6%
โพสต์ทูเดย์ — ทิสโก้กำไรพุ่งแรง 51% กิมเอ็งเผยน้อยกว่าที่คาดไปนิด เหตุตั้งสำรองเผื่อไว้มาก ผลงานโดยรวมดีขึ้น แนะซื้อปันผลสูง
บริษัท ทิสโก้ไฟแนนเชียลกรุ๊ป (TISCO) เป็นธนาคารแห่งแรกที่ประกาศผลการดำเนินงานงวดไตรมาส 2 ของปีนี้ และออกมาดีมากอย่างที่ตลาดคาดการณ์ โดยมีกำไรสุทธิ 762.87 ล้านบาท คิดเป็นกำไรต่อหุ้น 1.05 บาท เติบโตถึง 51.92% เทียบกับช่วงเดียวกันของปีก่อนกำไรสุทธิ 502.14 ล้านบาท หรือ 0.63 บาทต่อหุ้น และขยายตัว 7.73% จากไตรมาสแรกของปีนี้ที่มีกำไรสุทธิ 712.27 ล้านบาท 
ทั้งนี้ กลุ่มทิสโก้มีกำไรเพิ่มขึ้นอย่างมากเป็นผลมาจากรายได้ดอกเบี้ยและเงินปันผลสุทธิที่เพิ่มขึ้น 9.2% ตามการขยายตัวของสินเชื่อธุรกิจและสินเชื่อรายย่อย ซึ่งเพิ่มขึ้น 15.6% และการปรับตัวสูงขึ้นของส่วนต่างอัตราดอกเบี้ยของเงินให้สินเชื่อจาก 4.8% เป็น 5.3% ขณะที่รายได้ที่มิใช่ดอกเบี้ยอยู่ที่ 1,012.63 ล้านบาท เพิ่มขึ้นถึง 41.1%
นอกจากนี้ กลุ่มทิสโก้มีรายได้ค่าธรรมเนียมการเป็นที่ปรึกษาทางการเงินให้แก่กองทุนเพื่อการฟื้นฟูและพัฒนาระบบสถาบันการเงิน (FIDF) ในการขายหุ้นธนาคารนครหลวงไทย (SCIB) 
ขณะเดียวกันทิสโก้ได้บันทึกผลกำไรจากการขายทรัพย์สินรอการขายจำนวน 114.86 ล้านบาท และกำไรจากการลงทุนจำนวน 37.53 ล้านบาท เทียบกับ 1.72 ล้านบาท ในไตรมาสเดียวกันในปีที่แล้วตามสภาวะตลาดทุนที่ดีขึ้น
ด้านนักวิเคราะห์บริษัทหลักทรัพย์ (บล.) กิมเอ็ง (ประเทศไทย) แนะนำให้ซื้อและให้ราคาเป้าหมาย 35 บาท แม้ผลกำไรไตรมาส 2 ต่ำกว่าที่กิมเอ็งและตลาดคาดไว้จากการตั้งสำรองที่สูงกว่าคาด ตามประมาณค่าความเสียหายที่อาจเกิดขึ้นในอนาคตอีก 12 เดือนข้างหน้า แต่ปัจจัยอื่นๆ เติบโตดีเกินคาด
สำหรับทิสโก้มีสินเชื่อขยายตัวสูง 8.8% จากไตรมาสแรก และรักษาส่วนต่างอัตราดอกเบี้ยสุทธิที่สูงไว้ได้ที่ 5.1% ในขณะที่ควบคุมคุณภาพสินทรัพย์ได้ดี สัดส่วนสินเชื่อที่ไม่ก่อให้เกิดรายได้ต่ำเพียง 2% ลดลงจาก 2.2% ไตรมาสแรก และตั้งสำรองไว้สูง 119.7% พร้อมแสดงฐานะเงินกองทุนที่แข็งแกร่งด้วยที่สูง 16.89% และอัตราผลตอบแทนผู้ถือหุ้น (ROE) ที่สูงกว่า 20% 
“TISCO เป็นธนาคารขนาดเล็กที่น่าสนใจ มีงานที่แข็งแกร่งพร้อมให้อัตราผลตอบแทนเงินปันผลที่สูงประมาณ 6.7%” บล.กิมเอ็ง ระบุ 
นอกจากนี้ บล.กิมเอ็ง ยังแนะนำให้ซื้อและถือหุ้นธนาคารกรุงเทพ (BBL) หลังคาดแนวโน้มการขยายตัวสินเชื่อและส่วนต่างดอกเบี้ยที่ดีในช่วงครึ่งปีหลัง จึงปรับประมาณการกำไรสุทธิของปีนี้ขึ้น 1.11% เป็น 22,222 ล้านบาท เติบโต 7% จากปีที่ผ่านมา รวมถึงราคาหุ้นที่ต่ำกว่าเป้าหมายที่ให้ 164 บาทต่อหุ้น 
ล่าสุดราคาหุ้น BBL ปิดเท่ากับวันก่อนที่ 128 บาท ส่วน TISCO มีแรงขายเมื่อหมดข่าวดี ปิดลดลง 0.25 บาท ที่ 29.75 บาท